બળાત્કારનું આ દૂષણ એક જબરદસ્ત રાક્ષસી સ્વરૂપે પ્રગટ થઈ રહ્યું છે. તમામ સામાજિક ચિંતકો માટે આ પડકારનો વિષય છે. એકાદ પ્રયત્નથી, થોડાક સામાજિક નેતાઓથી કે સરકારથી આ રાક્ષસ કાબુમાં આવે તેવો નથી. તમામ નૈતિક સંસ્થાઓ પોતાની શક્તિ કામે લગાડી સામૂહિક પ્રયત્નો કરશે તો જ આ રાક્ષસ કાબુમાં આવશે. જેવી રીતે, મહિષાસુરને મારવા માટે તમામ દેવોએ પોતાની શક્તિ આપીને મા દુર્ગાનું સર્જન કરી મહિષાસુરનો નાશ કર્યો હતો તેવી જ રીતે સામૂહિક શક્તિ અને ભક્તિ દ્વારા આ સામાજિક દૂષણને કાબુમાં લઈ શકાશે એ એક માત્ર આશા છે. આવો આપણે સૌ સાથે મળીને સંકલ્પ કરીએ.